Olympique de Marseille

Olympique de Marseille (lyh. OM) on ranskalainen jalkapalloseura Marseillesta. Seura pelaa Ranskan korkeimmalla sarjatasolla Ligue 1:ssä. Seura on perustettu vuonna 1899. Seuran kotikenttä on Stade Vélodrome.
Seuralla on rikas perinne ja menestyksekäs historia. Seura on voittanut kymmenen Ranskan mestaruutta ja hallitsee Ranskan cupin ennätystä kymmenellä voitollaan. Lisäksi seura on voittanut Ranskan liigacupin kolme kertaa.
Marseille on saavuttanut ranskalaisseuroista ainutlaatuisen aseman olemalla ainoa, joka on voittanut Euroopan korkeimman seurajoukkueiden kilpailun, Mestarien liigan, vuonna 1993.
Historia.
Seuran perustaminen.
Olympique de Marseille perustettiin virallisesti vuonna 1892, mutta seuran jalkapallo-osasto aloitti toimintansa vasta vuonna 1899. Seuran perusti aristokraatti René Dufaure de Montmirail alun perin miekkailu-, biljardi- ja rugbyseuraksi. Nimeksi valittiin Olympique kunnianosoituksena Marseillen kaupungin historialle.
Seura saavutti ensimmäiset menestyksensä 1920-luvulla voittaen Ranskan cupin kolmesti vuosina 1924, 1926 ja 1927 sekä ensimmäisen Ranskan mestaruutensa vuonna 1929. Ammattilaisjalkapallon tultua Ranskaan vuonna 1923 Marseille jatkoi menestystään voittaen kaksi Ligue 1 -mestaruutta ja kolme Ranskan cupia vuosina 1935–1948. Tänä aikana seura asettui uudelle kotikentälleen Stade Vélodromelle, jonka alkuperäinen kapasiteetti oli 35 000 katsojaa.
Marcel Leclercin aikakausi.
Seuran ensimmäinen suuri menestyskausi käynnistyi 1960-luvun lopulla Marcel Leclercin presidenttikaudella. Kunnianhimoinen liikemies hankki seuraan nimekkäitä pelaajia, ja Marseille nousi nopeasti maan huippuseurojen joukkoon. Leclercin aikana seura voitti kaksi liigamestaruutta ja kaksi Ranskan cupia. Hänen temperamenttinen johtamistyylinsä johti kuitenkin erimielisyyksiin seuran johdon kanssa, ja hän erosi tehtävästään vuonna 1972.
Leclercin eron jälkeen Marseille ajautui laskusuhdanteeseen, jonka aikana seura voitti vain yhden pokaalin – Ranskan cupin vuonna 1976 – seuraavien 17 vuoden aikana.
Bernard Tapien aikakausi.
Laulaja, liikemies, näyttelijä ja poliitikko Bernard Tapie osti Olympique de Marseillen vuonna 1986, viisi vuotta seuran konkurssin jälkeen. Lyhyessä ajassa hän onnistui kehittämään joukkueesta yhden Euroopan huippuseuroista. Tapien aikakaudella seurassa pelasivat monet kansainväliset huippupelaajat, kuten Jean-Pierre Papin, Éric Cantona, Rudi Völler, Chris Waddle, Abedi Pele ja Didier Deschamps.
Menestyksekkäintä aikaa oli 1990-luvun taite, jolloin se voitti neljä mestaruutta putkeen. Viides perättäinen mestaruus siltä vietiin, kun seuran puheenjohtaja Bernard Tapie oli sotkeutunut sopupeliskandaaliin. Seuran suurin saavutus oli Mestarien liigan voitto vuonna 1993. Seura pudotettiin liigasta vuonna 1994 ja Tapie itse tuomittiin korruptiosta sopupelien järjestämisen vuoksi. 
Tapie loi merkittävien sijoitustensa ohella ainutlaatuisen yhteistyömallin seuran kannattajien kanssa. Poikkeuksellisessa järjestelyssä fanit saivat itse vastata kausikorttien myynnistä. Seuran erikoinen lipunmyyntijärjestely fanien kanssa jatkui vuoteen 2015 asti, jolloin seura otti lipunmyynnin takaisin omalle vastuulleen.
Louis-Dreyfusien aikakausi.
Seuran omistajaksi tuli vuonna 1997 liikemies Robert Louis-Dreyfus. Hänen kuoltua vuonna 2009, seuran pääomistajana jatkoi hänen leskensä Margarita Louis-Dreyfus. Huhtikuussa 2016 Louis-Dreyfus ilmoitti myyvänsä omistusosuutensa seurasta.
Heinäkuussa seuran puheenjohtajana vuodesta 2011 toiminut Vincent Labrune ilmoitti myös jättävänsä tehtävänsä. Labrunen seuraajaksi valittiin italialainen Giovanni Ciccolunghi, joka on toiminut muun muassa Adidaksen johtotehtävissä Venäjällä.
Kaudella 2009–2010 Marseille voitti Ranskan liigacupin lyöden finaalissa Girondins de Bordeaux’n maalein 3–1. Mestaruus liigacupissa oli seuran ensimmäinen.